Belastingbetalers hoes vir Dlamini-Zuma se veiligheidNkosazana Dlamini-Zuma. Foto: ANA/David Ritchie Die VF Plus het bekend gemaak dit het belastingbetalers sedert November verlede jaar al byna R800 000 gekos om dr. Nkosazana Dlamini-Zuma se bloulig-brigade en veiligheid te finansier in haar veldtog om president van die ANC en moontlik ook van Suid-Afrika te word. Dr. Pieter Groenewald, leier van die VF Plus, het gesê dié inligting het aan die lig gekom deur ŉ geskrewe parlementêre vraag wat hy aan die minister van polisie, Fikile Mbalula, gerig het oor die koste om Dlamini-Zuma te beskerm. Die minister het Dinsdag geantwoord dat die bedrag sedert 1 November 2016 reeds op R797 724,62 te staan kom. Groenewald het gesê die minister wou geen verdere inligting bekend maak nie aangesien dit volgens hom “beskermde sekuriteitsinligting kan openbaar”. “Die publiek moet daarvan kennis neem dat dr. Dlamini-Zuma nou reeds hul geld op die soustrein vermors selfs al beklee sy hoegenaamd geen amp in Suid-Afrika nie,” het Groenewald gesê. “Indien iemand haar gedreig het, moes ŉ klag by die polisie aanhangig gemaak gewees het. Sover bekend is dit nie gedoen nie. Die minister het self gesê die beskerming is bloot gegee aan die hand van ŉ ‘risiko ontleding’ van die staatsveiligheidsagentskap en die polisie se misdaadintelligensie-eenheid.” Volgens Groenewald is dit duidelik dat hierdie presidensiële beskerming wat Dlamini-Zuma kry ŉ misbruik van staatsgeld is om haar met haar verkiesingsveldtog te help. “Weens die hoë misdaadvlakke in die land voel elke Suid-Afrikaner waarskynlik bedreig en die publiek bestee jaarliks miljoene om hul eie veiligheid te verseker. Niemand voel sekerlik met reg meer bedreig as die boere van die land nie, maar vir hulle is daar geen spesiale BBP-beskerming nie,” het hy gesê.